הנאשמים עבדו בחברה למשאבות בטון ונאשם 1 הכיר את אבי דרור שהיה בעבר מעסיקו.
דרור פנה לנאשם 1, וביקש ממנו לסייע למצוא בלדר לצורך יבוא סמים לארץ, והנאשם 1 פנה לנאשם 2 אשר הסכים לייבא את הסמים.
הנאשמים קשרו קשר לייבא את הסמים, כאשר נאשם 1 נפגש עם דרור והציע את נאשם 2 כבלדר, דרור הסכים לכך, וביקש מנאשם 1 להיות מתווך ולעמוד בקשר עם הנאשם 2.
נאשם 1 ודרור סיכמו כי הנאשם יקבל 5,000 $ בתמורה לפעולותיו למציאת בלדר וליצירת הקשר והנאשם 2 יקבל תשלום של 15,000 $ תמורה לבלדרות סמים ביבוא של כשני ק"ג סם.
לקראת סוף מרץ 2005 מסר דרור לנאשם 1 4,000 $ במזומן כמקדמה על החשבון וביקשו להודיע לנאשם 2 שעליו לנסוע ללימה בפרו, לצורך יבוא הסמים.
הנאשמים נפגשו ונאשם 1 מסר את הכסף שקיבל לנאשם 2, לצורך רכישת כרטיסי טיסה.
ב- 1.4.05 טס הנאשם 2 ללימה בפרו, בהגיעו לשם יצר קשר עם הנאשם 1, ודיווח לו שהוא מתגורר במלון שרתון ונאשם 1 אמר לו להמתין עד שיווצר עימו קשר.
למחרת היום, הגיע אדם לחדרו של נאשם 2 במלון, ומסר לו 2 שקיות שהכילו סם מסוכן מסוג קוקאין במשקל 1,547 ג' נטו. הנאשם 2 ריסק את גושי הסמים והטמין את האבקה בשלושה מיכלי פלסטיק.
ב- 7.4.05 חזר הנאשם 2 לארץ עם הסמים, וב- 9.4.05 התקשר דרור לנאשם 1 והבטיח כי ישלם לנאשמים את המגיע להם עד למחרת היום.
ביום 10.4.05 שוב התקשר דרור לנאשם 1, ודרור ביקש לקבל דוגמא מהסמים, ובשעות הלילה של אותו יום, נפגשו הנאשמים במושב אחיסמך ונאשם 2 מסר לנאשם 1 את הסמים.
מאוחר יותר הגיע דרור ונאשם 1 מסר לו דוגמא מהסם.
מאחר שהנאשמים לא קיבלו את התמורה שהובטחה להם, המשיכו להחזיק את הסמים עד ליום 11.4.05 ובתאריך זה נתפס הסם ברכבו של הנאשם 1.
בגין זאת הורשעו הנאשמים על פי הודאתם בכתב אישום מתוקן המייחס להם עבירות של קשירת פשע לביצוע פשע ויבוא סמים בצוותא.
יצויין כי נאשם 2 נעצר ביום שבו נמצאו הסמים בחזקתו של נאשם 1 ב- 11.4.05, ואילו נאשם 1 שוחרר לאחר יומיים של חקירה זאת לאחר ששיתף פעולה עם המשטרה, הצביע על מקומות שבהם הוחזקו הסמים, והביא להפללתם של מעורבים נוספים בפרשה.
לנאשם 1 אין הרשעות קודמות, הפעולות שביצע כדי לסייע לגורמי החקירה הוסברו בטיעונים חסויים שלא נכללו בפר' הדיון, ע"מ למנוע חשיפתם כדי שלא לסכן את הנאשם.
הנאשם טיפל בבתו בת השש שכן לאחר הלידה היתה אשתו בדכאון ולפני 4 חודשים נולדה לו ילדה שניה.
אין לו הרשעות קודמות.
הנאשם 2 נשוי ואב לבת בגיל 26, אימו ניצולת שואה ואביו חולני.
שני הנאשמים ביקשו להתחשב בנסיבותיהם המשפחתיות ולהקל בעונשם ולצורך שיקולי גזה"ד לא אתייחס להרשעות קודמות של נאשם 2 שכן מדובר בהרשעות שרובן לפני 26 שנים ואחת מהן לפני 10 שנים בגין עבירת אלימות שהעונש עליה היה קנס ומאסר ע"ת.